Metroul a circulat în sistem pendulă pe tronsonul Râul Doamnei şi Romancierilor, timp de aproape o oră, după ce unei persoane, aflată într-un tren ce oprise în staţia Constantin Brâncuşi, i s-a făcut rău şi a fost anunţat SMURD.
"Metrorex informează că astăzi, 29.03.2024, în jurul orei 11:12, într-un tren de metrou aflat în staţia Constantin Brâncuşi, cu sensul de mers spre staţia Râul Doamnei, a fost raportată o urgenţă medicală - unei persoane i s-a făcut rău, motiv pentru care a fost solicitat ajutorul SMURD. Trenul este staţionat la peron până la încheierea procedurilor ce se impun în astfel de cazuri şi călătorii au fost debarcaţi. Circulaţia trenurilor de metrou se desfăşoară în sistem pendulă, de la Râul Doamnei - Romancierilor, pe firul 1", a informat anterior compania.
Pasagerii din trenul oprit şi-au continuat călătoria cu un alt tren sosit la cealaltă linie.